## La Policia de la Generalitat localitza a Gandia un estable il·legal amb cinc cavalls que es trobaven en males condicions higièniques i sense regularitzar

*** Els agents han alçat l'expedient sancionador corresponent, ja que el local no està donat d'alta i els animals no estan registrats**

Una patrulla del Grup de Medi Ambient de la Unitat de Policia Nacional adscrita a la Comunitat Valenciana ha localitzat a Gandia un immoble utilitzat com a estable il·legal on es trobaven cinc cavalls que presentaven males condicions higièniques i estaven sense regularitzar, és a dir, mancaven del microxip corresponent d'identificació d'animals.

Els agents van realitzar les gestions oportunes per a localitzar el propietari del local i van procedir a alçar l'expedient sancionador corresponent, ja que l'immoble esmentat no estava donat d'alta i els cavalls es trobaven sense registrar.

Una vegada comprovat l'estat de salut dels animals per part del Servei Oficial de Veterinària de la Conselleria d'Agricultura, Ramaderia i Pesca (Ocapa) es va procedir a identificar-los i registrar-los.

Els agents de la Policia de la Generalitat i el personal tècnic de l'Ocapa continuaran realitzant un seguiment en els pròxims dies de l'estat i cures dels animals per a comprovar que aquests es troben en condicions idònies i atesos en les necessitats bàsiques d'alimentació i higiene.

Fecha: 02/09/2023